NOVEMBER 10.
Szent Olimpász, Rodión, Szozipáter, Terciusz, Erasztusz és Kvartusz apostol, 
valamint Szent Oresztész vértanú emléke
hajnali szolgálaton
Tropár 2. hang 
Dicsőségteljes az igaznak emléke, * néked pedig elégséges, ó Krisztus előhírnöke, az Úr bizonyságtétele, * ki megjelentél, mint valódi kitűnő próféta, * és méltónak találtattál a Jordán habjaiban megkeresztelni az Üdvözítőt, * ezek folytán az igazságért vértanúságot szenvedvén, * a testileg megjelent Istent a pokolban levőknek is hirdetted, * ki megszabadította a világot a bűntől, *’ és ajándékozott nekünk nagy kegyelmet.
Dicsőség… most és…	
Az isteni természetnek lettünk részeseivé * teáltalad, örökkészűz Istenszülő, * mert a megtestesült Istent szülted nekünk, * azért mint meg is illet, áhitattal magasztalunk téged!
Az első zsoltárcsoport után bűnbánati leülők 
7. hang
Lelkem, a bűnbánat kórháza nyitva áll. * Menj és borulj le a lelkek és testek orvosa előtt, * és felsóhajtva kiáltsd: * Szabadíts meg vétkeimtől, Emberszerető! * Számíts a megtért bűnös asszony, * a jobb lator és a vámos sorába, * s add meg, Istenem, * bűneim bocsánatát *’ és üdvözíts engem!
Az élet tengerén hányódom, Uram! * A gonoszságok hulláma elborít, Uralkodóm! * Nyújtsd felém kezedet és ments meg engem, *’ mint Pétert, ó Emberszerető!
Dicsőség... most és... Istenszülő-ének
Te vagy a keresztények * forró menedéke és védelme, * Istenszülő, örök Ara. * Azért esedezzél az Előhírnökkel együtt Fiadhoz, *’ hogy kegyelmet találjunk nála!
A második zsoltárcsoport után bűnbánati leülők 
7. hang
A vámos megtérését nem követtem, * és a bűnös asszony könnyeire szert nem tettem, * és vonakodom a kemény figyelmeztetéstől: * de te, emberszerető Krisztus Isten, *’ kegyességeddel üdvözíts engem!
Emberszerető Uram, * aki Péter tagadását könnyei révén eltörölted, * és a vámos bűneit * sóhajtása folytán elengedted, *’ könyörülj rajtam!
Dicsőség... most és... Istenszülő-ének
Mi a te néped és legelőd nyája vagyunk, Urunk, * eltévelyedtünk, de te, mint pásztor téríts vissza minket. * Az enyészet szétszórt minket, de te gyűjtsél egybe! * Könyörülj meg nyájadon, Emberszerető, * szánd meg népedet, egyetlen bűn nélkül való, *’ az Istenszülő könyörgésére.
Kánon
I. óda. 2. hang
Jöjjetek, ó népek, * zengjünk éneket Krisztus Istennek, * ki szétválasztá a tengert * és tanítást adott a népeknek, * kiket az egyiptomi rabságból kivezetett, * mert ő megdicsőült.
Nagy hírnevű, ki mindenkor isteni fénysugaraktól ragyogsz, tedd ragyogóvá ünneped megünneplőit, és szabadítsd meg őket a gonoszság sötétségétől!
Krisztus isteni szeretete fölhevített és képessé tett téged arra, hogy a bálványimádás őrületének könnyen égő pozdorjáját fölperzseld, nagyon nemes vértanú!
Állhatatosan és bátran cáfoltad a törvényszegőket, kik arra kényszerítettek, hogy imádd az emberi kezek alkotását, a lélektelen bálványokat, Oresztész vértanú!
Istenszülő-ének
Hozzád esedezem, Isten legtisztább hajléka, szeplőtelen: Tisztítsd meg közbenjárásoddal bűnös élvezetekkel beszennyezett lelkemet!
III. óda. 2. hang
A hitnek kőszikláján megerősítvén, * fölnyitottad számat ellenségeim ellen, * s megörvendeztetted lelkemet, * hogy így zengjek neked: * Nincs oly szent, mint a mi Istenünk, * és nincs olyan igaz, mint az Úr!
A Vigasztalótól erőt nyerve álltál a törvényszegő bíró elé, s hatalmas szavaddal megszégyenítetted őt, teljesen boldog, és szent éneket zengve mondogattad: Nincs oly szent, mint te. Uram!
Szavadat megvilágosította életed, életedet pedig sziporkázóvá tette szavad, és sokakat a vallásos élet világossága felé vezetett, sok küzdelmet megvívott vértanú! Velük együtt zengted: Nincs oly szent, mint te, Uram!
Az esztelenül fölfuvalkodott törvényszegőt bátorságoddal és erőddel megaláztad, téged pedig az Úr fölmagasztalt magához, dicsőséges Oresztész bajnok, és zengve mondottad: Nincs oly szent, mint te, Uram!
Istenszülő-ének
Méhedben fogantad alkotódat, a mindenség Urát, s kifejezhetetlen módon meg is szülted őt, mikor emberré lett, Istenanya! Azért ezt hangoztatjuk neked: Nincs oly szeplőtelen, mint te, Nagyasszonyunk!
Katavászia
A hitnek kőszikláján megerősítvén, * fölnyitottad számat ellenségeim ellen, * s megörvendeztetted lelkemet, * hogy így zengjek neked: * Nincs oly szent, mint a mi Istenünk, * és nincs olyan igaz, mint az Úr!
Kathizma  
1. hang. A te sírodat őrző katonák…
Ünnepeljük meg egy lélekkel Olimpásznak, * Szozipáternek, Terciusznak és Rodiónnak * és Kvartusznak az emlékünnepét, * és kiáltsuk feléjük: * Az Ige isteni ihletésű hírnökei és szolgái, * szabadítsátok meg imádságotokkal *’ az örökké tartó kínoktól a mi lelkünket!
Dicsőség… a vértanúé. 4. hang. Minta: Aki önként…
Erős lélekkel elviselted tagjaid levágását * és a tűzzel való rettenetes kínzást, * vértanúhoz illő módon küzdöttél, teljesen boldog! * Megkötötted a halhatatlanság koszorúját, * s a Szentháromság színe előtt állsz. * Esedezzél hozzá, boldogságos Oresztész vértanú, * hogy szabadítsa meg a bajoktól azokat, *’ akik téged híven magasztalnak!
Most és… Istenszülő-ének ugyanarra
Tisztátalan gondolataim sokaságát * és helytelen eszméim viharát * ki mondhatja el, Szeplőtelen? * Test nélküli ellenségeim támadását * és azok gonoszságát ki sorolhatja fel? *’ Közbenjárásoddal szabadíts meg mindezektől, Tisztaságos!
IV. óda. 2. hang
Születtél a Szűztől, * nem közbenjáró, nem angyal, * de maga az Úr testesült meg benned * és üdvözíté az egész emberi nemet, * miért is kiáltom neked: * Dicsőség a te erődnek, Uram!
Lelked tornyát nem ingatták meg a kínvallatások összetorlódó áradatai, boldog Oresztész vértanú, mert az az Úr szeretetének sziklájához volt erősítve, ó magasztalásra méltó.
Szavaid ragyogásával nem tudott szembenézni a tudatlanság éjjelében járó zsarnok, azért megkínoztatott és a világosság és a nappal fiává tett téged.
Kínvallatások gyötrelmei, bántalmazások nyomorgatása és kegyetlen kifeszíttetés közepette Jézus Krisztus isteni kegyelemmel megerősített téged, minden dicséretre méltó bajnok.
Istenszülő-ének
Habakuk beárnyékozott hegyként ír le téged, Szeplőtelen, akiből egyedül csak a megtestesült Ige, az emberszerető jött elő, aki irgalma túláradó bőségével emberré lett.
V. óda. 2. hang
Sötétségben fekvők világossága, * reményvesztettek üdvössége, * Üdvözítő Krisztusom, * előtted virrasztok. * Világosíts meg engem fényáradatoddal, * békesség királya, * hiszen rajtad kívül más Istent nem ismerek! 
Korbácsolással szétverték egész testedet, ó boldog, s te híven álltad, mint a gyémánt, viruló erőt tanúsítva, dicsőséges Oresztész, és hangoztattad: Rajtad kívül más Istent nem ismerek.
A pogányok isteneit feledésbe merítetted a Teremtőhöz küldött legszentebb imádságaiddal, Oresztész, és midőn megkínoztak, testedről a bőrt lenyúzták, te a leghevesebb kínokat is elviselted.
Triadikon (a Szentháromságnak)
A minden lény fölötti és teremtetlen Szentháromság három személyű egy hatalmát, egy lényegét és egy uralmát hirdetted, a hamis isteneket összezúztad, a bálványok templomait feldúltad.
Istenszülő-ének
Anyjává lettél, Leányzó, a dicsőség napjának, aki akkor kelt föl, midőn az elvetemedett emberi természet már lenyugvásra volt ítélve, s megvilágosított mindent, és a szörnyűségek éjszakájából megszabadított mindenkit.
VI. óda. 2. hang. A bűnök mélységében…
Legszentebb véred ontásával véget ért a gonosz lelkek okozta vérfertőzés, Krisztus legnemesebb bajnoka!
Szerencsénkre testünk és lelkünk gyógyítójává lettél, ó vértanú, s a te kedvesen fogadott, szent könyörgésedre megszabadulunk a szenvedésektől, kísértésektől és szorongásoktól!
A test levetésekor égi kegyelemből szőtt köntöst vettél magadra, s pőrére vetkőztetted a gonosz lelkek csatarendjeit, teljesen boldog!
Istenszülő-ének
Ellenszenv és gonoszság tart fogva, gyönyörökben fetrengek, de te tégy méltóvá engem isteni együttérzésre, Isten jegyese, legszentebb Szűz!
Katavászia
A bűnök mélységében fetrengvén * a te irgalmad kifürkészhetetlen mélységéhez folyamodom; * az enyészetből * vezess ki, Uram!
Konták
4. hang. Minta: Kijelentéd…
Fölragyogott ma az apostolok tisztes ünnepe, * mely biztosan megszerzi * összes vétkeink megbocsátását mindnyájunknak, *’ kik megüljük az ő emléküket.
Ikosz nincs.
VII. óda. 2. hang
A deirai téren * imádott aranyszobor előtt * a te három gyermeked * a legistentelenebb parancsszónak nem engedelmeskedett. * A tűz közepette pedig beharmatozva énekelték: * Áldott vagy te, atyáinknak Istene!
Véred patakzásával eloltottad az istentagadás tüzét; csodáid záporával megöntözted azokat, akiket a szenvedélyek áthevítettek, s ezek mindenkor hangoztatják és híven zengik: Áldott vagy te, atyáinknak Istene!
Csodák mélységévé, gyógyítások folyamává, mindenféle gyógyulást adó patakká, terhek teljes megkönnyebbítőjévé lett a te földi maradványaid tartója, Oresztész, bajnok vértanú!
A kínvallatások megszabadítottak a testi szenvedélyektől. Mikor egy hátaslóhoz kötöztek és kegyetlenül vonszoltattak, kiszabadultál a testből s tisztán és tökéletesen Istenhez kötődtél, szent vértanú!
Istenszülő-ének
Az, aki természeténél fogva Isten, emberi természetet vett magára belőled, Tisztaságos, és megérthetetlen módon emberré lett, hogy nagy jóságával üdvözítse az embereket. Magasztaljuk őt és hangoztassuk: Áldott vagy te, atyáinknak Istene!
VIII. óda. 2. hang. A héber ifjakhoz…
Az ideiglenes életnél jobban kívántad az örökkévalót, halandó és romlandó testnek nem kedveztél, és a kínokat nemes lélekkel elviselted, bölcs, végtelenül boldog Oresztész.
Téged, Krisztusnak a gonosz farkasok által kínzásokkal szétmarcangolt báránya, elfogadott szent áldozattá, az Uralkodó égi asztalára méltó, isteni áldozati anyaggá tett az Üdvözítő.
Az Ige szekerévé lettél, s ő maga ült reád, teljesen boldog! Gonosz ítélettel esztelen jószágokhoz kötöztettek, erőszakosan széttéptek és ott pusztultál, de az örök célba örvendezve befutottál.
Istenszülő-ének
Szent jövendölésekben előre hirdettek Isten szent prófétái téged, a mindenség Uralkodójának csodálatos szüléssel leendő Anyját. Azért mindörökké magasztalunk téged.
Katavászia
A héber ifjakhoz a tüzes kemencébe * leszállott és a lángokat * harmattá változtató Istent énekeljétek, * alkotmányai, mint Urat, * és magasztaljátok mindörökké!
IX. óda. 1. hang
A te tisztaságos szülésed előképét * mutatá a lángoló és el nem égő csipkebokor. * Most is kérünk téged, oltsd ki * a kísértések ellenünk vadul fölhevített kemencéjének tüzét, * hogy téged, Istenszülő, * szüntelenül magasztaljunk!
Mindnyájan ugyanazt a pályafutást végeztétek, az Úrtól az Igének ugyanazt a bőségét kaptátok, a Szentlélek ugyanazokra az ajándékokra méltatott titeket, s ugyanazt a jutalmat nyertétek, Urunk apostolai, lelkünk megvilágosítói!
Csodákkal, mint a csillagos ég, megvilágosítottátok az egész földet, eloszlattátok a tudatlanság sűrű sötétségét, s a világosság fiaivá tettétek azokat, akik egykor a gonosz lélek cselszövései következtében szolgaságba estek.
Az ellenség seregeit, melyek hajdan romlásba döntöttek népeket és nemzeteket, ti megsemmisítettétek, a megváltottak népét pedig, mely a szellemi erők sokaságával egyesült, Istenhez vezettétek, hírneves, bölcs apostolok!
A túlvilágra került a nagy Olimpász és Szozipáter, Terciusz és Rodión, Kvartusz és a legszentebb Erasztusz, és most a világért esedeznek a Megváltóhoz.
Istenszülő-ének
Szánd meg, Uram, népedet, ments meg minket a barbárok betörésétől, a bűnöktől, a kísértésektől és az örök kínoktól, szülőd, a legszentebb Szűz és a te dicsőséges apostolaid könyörgésére.
2. hang. Az Istentől való…
Győzelmet arattál a zsarnokok fölött, sok kín után örvendezve Istenhez költöztél és mint nemes bajnok, mint nagy hős, mint Krisztus kiválasztott katonája, győzelmi jutalmat nyertél, legboldogabb Oresztész!
Az égben együtt örvendezel az angyalokkal, teljesen boldog, s velük együtt összhangban énekled: szent, szent, szent a mindenható Atya, az Atyával egylényegű Fiú és a Szentlélek, a mindenható Szentháromság.
Ott tartózkodsz az apostolok, vértanúk, szentéletűek, próféták, főpapok karában, Oresztész vértanú! Velük együtt esedezzél, hogy buzgó tisztelőid bűnbocsánatot nyerjenek s minden veszedelemből megszabaduljanak!
Istenszülő-ének
Hozzád esedezem, teljesen Szeplőtelen Szűz, keruboknál feljebbvaló, az Úr édesanyja: gyógyítsd meg szerencsétlen lelkem fájdalmas kínjait, és szabadíts meg engem, kárhozatra méltót, az ítélet napján a tűztől!
Katavászia
Az Istentől való Isten-Igét, * ki Ádámot kifejezhetetlen bölcsességgel alkotta, * és midőn ezt a test romlásba döntötte, * érettünk a Szűztől kimondhatatlan módon megtestesült, * mi hívek egyetértve énekekben magasztaljuk!
Fényének 
Keresztelőé
Jánost, az Előhírnököt, az üdvözítő keresztelőjét, a próféták prófétáját, a pusztalakót, Erzsébet szülöttjét mindnyájan dicsérjük.
Az apostoloké
Magasztaljuk érdemük szerint Rodiónt és Szozipátert, Olimpászt és Terciuszt, Erasztuszt és Kvartuszt, mert ők, mint Krisztus tanítványai és apostolai, esedeznek értünk, kik megünnepeljük az ő szent emlékünnepüket.
Az Istenszülőé
Mária, tisztaságos arany tömjénező, a körülhatárolhatatlan Szentháromság valóságos hordozója lettél, mert az Atya benned kedvét lelte, a Fiú benned lakozott, s a Legszentebb Lélek beárnyékozott és Istenszülővé tett, Leányzó!


Előverses sztihirák
7. hang
Ne vágass ki engem, bűnöst, * mint a terméketlen fügefát, Üdvözítőm, * hanem ajándékozz nekem számos évet bűnbánatra, * hogy lelkemet a töredelem könnyeivel öntözhessem, *’ hogy irgalmat teremjek néked!
Mint az igazság napja, * mindazok szívét világosítsd meg, * kik így kiáltanak hozzád: *’ Urunk, dicsőség néked!
Törvényszegők között a küzdőtéren * a bajnokok örvendezéssel kiáltották: *’ Urunk, dicsőség néked!
Dicsőség... most és... Istenszülő-ének
Az Ige szava köszöntésedkor kegyre talált nálad, * és így történt, hogy a te bensődben * meg nem termékenyített méhből * szemléli Isten dolgait az Istenige. * Azért a maga módján Istenszülőnek hív téged, * mert szavával pótolta a természet hiányosságát * és ama szerveknek munkáját, *’ melyek a tervet megvalósítják.
Tropár 2. hang 
Dicsőségteljes az igaznak emléke, * néked pedig elégséges, ó Krisztus előhírnöke, az Úr bizonyságtétele, * ki megjelentél, mint valódi kitűnő próféta, * és méltónak találtattál a Jordán habjaiban megkeresztelni az Üdvözítőt, * ezek folytán az igazságért vértanúságot szenvedvén, * a testileg megjelent Istent a pokolban levőknek is hirdetted, * ki megszabadította a világot a bűntől, *’ és ajándékozott nekünk nagy kegyelmet.
Dicsőség… most és…
Téged magasztalunk Istenszülő, mikor így kiáltunk föl: * Üdvözlégy alkonyt nem ismerő világosság! * — mivel a mindenség Urát viselted szíved alatt.

